
Η ποσειδωνία είναι φίλος, τα συρόμενα εργαλεία 
είναι εχθρός της βιώσιμης αλιείας !

Ανοιχτή Επιστολή προς τον Αντιπεριφερειάρχη Αγρ. Ανάπτυξης
Δυτικής Ελλάδας κ. Θεόδωρο Βασιλόπουλο

Κύριε Αντιπεριφερειάρχη,
Μετά την πρόσφατη συνάντησή σας με την Υφυπουργό Αγροτικής Ανάπτυξης και Τροφίμων, αρμόδια για θέματα αλιείας, κ. Φωτεινή Αραμπατζή, ανακοινώσατε ορισμένες θέσεις για ζητήματα αλιείας, τις οποίες, όπως τις πληροφορηθήκαμε από τα μέσα ενημέρωσης, μας προκαλούν σοβαρότατη ανησυχία. 
Ειδικότερα αισθανθήκαμε ανησυχία και αμφιβολία για το κατά πόσον έχετε επαρκή γνώση της πραγματικής κατάστασης όσον αφορά τα ιχθυοαποθέματα και τις επιπτώσεις διαφόρων μεθόδων αλιείας σε αυτά, διαβάζοντας ότι ανακοινώσατε ότι τέθηκαν θέματα όπως:
 
«-Επανεξέταση της χρονικής περιόδου αλιείας του αλιευτικού εργαλείου της Μηχανότρατας, με πιθανότητα μετατόπισής της, εφόσον τα αλιευτικά δεδομένα το επιτρέπουν. Στην Περιφέρεια Δυτικής Ελλάδας λειτουργούν 16 μηχανότρατες.
-Εξέταση της παράτασης λειτουργίας του αλιευτικού εργαλείου της Βιντζότρατας αφού γίνει αξιολόγηση των αποτελεσμάτων του πρόσφατου διαχειριστικού σχεδίου. Σας γνωρίζουμε ότι στην Περιφέρειά μας εργάζονται επτά (7) βιντζότρατες.
-Σχετικά με τη χαρτογράφηση των θαλάσσιων περιοχών με βλάστηση Ποσειδωνίας (Posidonia oceanica) έχουν διατυπωθεί διαμαρτυρίες ντόπιων αλιέων ότι αυτή δεν ανταποκρίνεται στην πραγματικότητα και σε συνδυασμό με απαγορεύσεις σε περιοχές Natura και τοπικές απαγορεύσεις περιορίζονται τα διαθέσιμα αλιευτικά πεδία.»

Κύριε Αντιπεριφερειάρχη, στόχος όλων και προπαντός του Υπουργείου, της Περιφέρειας και των αρχών ελέγχου της αλιείας οφείλει να είναι όχι η ικανοποίηση ομάδων συμφερόντων με ισχύ πίεσης ή απλώς ο πρόσκαιρος «εφοδιασμός των ιχθυαγορών» αλλά πάνω απ’ όλα η βιωσιμότητα του θαλάσσιου οικοσυστήματος και ειδικότερα η σταθερότητα και βελτίωση των ιχθυοαποθεμάτων, των αλιευτικών πεδίων και των θεμελίων αυτών που είναι τα λιβάδια ποσειδωνίας.
Ειδικότερα, σε σχέση με τα λιβάδια ποσειδωνίας. Οι πολύτιμες αυτές περιοχές για την αναπαραγωγή των ψαριών πράγματι πρέπει να καταγραφούν πλήρως και σε καμιά περίπτωση να υποεκτιμηθούν γιατί αυτό εξυπηρετεί οποιονδήποτε. Επιβάλλεται επίσης, αν θέλουμε να έχουμε σταθερά ιχθυοαποθέματα να εφαρμόζονται ΑΥΣΤΗΡΑ οι διατάξεις που απαγορεύουν συρόμενα εργαλεία κάθε είδους (μηχανότρατες, βιντζότρατες, γρι–γρί με μεγάλος «άλτος» διχτυού) στις περιοχές με λιβάδια ποσειδωνίας, με ιδιαίτερη έμφαση στις περιοχές που είναι εντός Natura 2000, όπως οι ακτές του Εθνικού Πάρκου Κοτυχίου, Στροφιλιάς, Κυπαρισσιακού. Σημειώνουμε ότι η ποσειδωνία μπορεί να αναπτυχθεί και σε δεκάδες μέτρα βάθος και πρακτικά σχεδόν στο σύνολο της ακτογραμμής των 16.000χλμ της χώρας μας. 
Δεύτερον, Μηχανότρατες και Βιντζότρατες περιλαμβάνονται στα συρόμενα επί του βυθού εργαλεία, «οργώνουν» και υποβαθμίζουν βαριά τα πολύτιμα λιβάδια ποσειδωνίας, υπονομεύοντας την αλιεία του αύριο. Επομένως ΚΑΜΙΑ δικαιολογία δε μπορεί να υπάρχει για την επέκταση της περιόδου χρήσης τους με την επίκληση «ερευνητικών» προγραμμάτων απολύτως αμφίβολης αξιοπιστίας, ενώ είναι γνωστό ότι ο ισχύων ευρωπαϊκός κανονισμός αλιείας αποθαρρύνει τη χρήση τους και περιλαμβάνει μέτρα απόσυρσής τους. 
Αντί αναζήτησης τρόπων επέκτασης της χρήσης της βιντζότρατας η διατήρηση των ιχθυοαποθεμάτων απαιτεί την οριστική παύση του καταστροφικού εργαλείου της βιντζότρατας, γιατί οι ιδιοκτήτες δεν παύουν τη χρήση τους, συχνά συνεχίζουν να δουλεύουν ως παράκτιοι αλιείς. Απαραίτητη είναι και η άμεση εφαρμογή σε όλες τις περιοχές ποσειδωνίας του συναγε- ρμού alarm zone από τα κατά τόπους λιμεναρχεία (γιατί υπάρχει αυτή η δυνατότητα) και από το Κέντρο Παρακολούθησης Αλιείας όσον αφορά την είσοδο αλιευτικών σκαφών μέσης αλιείας σε απαγορευμένη περιοχή (σύμφωνα με την ΚΥΑ 162252 του 2008). Επίσης αντί παρατάσεων χρήσιμο είναι να ζητήσετε έλεγχο των αλιευτικών εργαλείων της μηχανότρατας για χρήση ρομβοειδών ματιών, έλεγχο βάθους αλίευσης και άλτος αλιευτικού εργαλείου στα γρι γρι.
Οι παράκτιοι αλιείς που ασκούν αλιεία με ήπια, μη καταστροφικά μέσα, δεν έχουν ποτέ υποστηρίξει θέση για τη χαρτογραφική συρρίκνωση της ποσειδωνίας, το αντίθετο. Είναι πολύ περισσότεροι στην περιφέρειά μας και δε σας εξουσιοδότησαν ποτέ κ. Αντιπεριφερειάρχη να μιλήσετε στο όνομα όλων των αλιέων. Για το τεράστιας σημασίας θέμα των ποσειδωνιών οφείλετε να παίρνετε υπόψη σας την άποψη όλων των αλιέων αλλά και των αρμόδιων επιστημονικών φορέων, όπως και του Φορέα Διαχείρισης του Εθνικού Πάρκου.
Σε ότι αφορά την επαναλειτουργία του αλιευτικού εργαλείου της βιντζότρατας, που φαίνεται να ευνοείτε, ζητούμε να δοθούν τα στοιχεία του ΕΛΚΕΘΕ στη δημοσιότητα όσον αφορά το ποια άτομα και με ποια ιδιότητα αποτελούσαν την επιτροπή που φέρεται να έκανε τέτοιες εισηγήσεις και αν στην επιτροπή υπήρχε εκπρόσωπος της βιντζότρατας. Παράλληλα να γίνει συλλογή των στοιχείων τα οποία έχουν συλλέξει τα κατά τόπους λιμεναρχεία όσον αφορά την συχνότητα περιστατικών μη νόμιμης χρήσης της βιντζότρατας. Υπενθυμίζουμε ότι η βιντζότρα- τα επιτρέπεται να αλιεύσει μόνο μαρίδα & γόπα ωστόσο τα αποτελέσματα δείχνουν το αντίθετο.

Κύριε Αντιπεριφερειάρχη,
Σας καλούμε και ζητούμε να έχουμε την ευκαιρία να σας το θέσουμε και από κοντά, να αντιμετωπίζετε τον τομέα της αλιείας με πνεύμα σύμφωνο με τον ισχύοντα ευρωπαϊκό Αλιευτικό Κανονισμό, να υποστηρίξετε την ορθή χαρτογράφηση της ποσειδωνίας, την ανάταξη των λιβαδιών εκεί όπου καταστροφικά εργαλεία τα έχουν υποβαθμίσει, τη συνεννόηση και με τους παράκτιους αλιείς, την αποτελεσματική αστυνόμευση των κρουσμάτων παράνομης και καταστροφικής αλιείας.

